Verbasing toe passasiers hoor wie is aan die stuurKoning Willem-Alexander (regs) van Nederland vlieg af en toe KLM-vliegtuie, sonder dat passasiers daarvan weet. Foto: Twitter Opwinding, maar ook ŉ mate van senuagtigheid het die afgelope week op ŉ KLM-vlug na Istanbul geheers toe die passasiers besef dis geen gewone vlieënier wat so bedrewe in Amsterdam opgestyg het nie. Minstens een, die Duitse aktrise Wilma Elles, wat bekend is om haar rolle in Turkse TV-sepies, was mateloos beïndruk. “ŉ Koning het my Istanbul toe gebring,” het sy agterna gesê. Die koning waarna sy verwys, is die 51-jarige Nederlandse monarg, Willem-Alexander, wat medevlieënier van die kommersiële vlug na die Atatürk-lughawe was. Willem-Alexander, wat vlieg as ŉ stokperdjie, was agter die stuur van die Boeing 737-700 met 131 mense aan boord. Net die bemanning is vooraf ingelig van hul koninklike medevlieënier, maar ŉ paar oplettende passasiers het die koning wel herken. Ek was eers nogal besorg omdat ek weet hy vlieg net deeltyds. Can Ünsalan was een van hulle. “Dis nie aldag dat ŉ koning jou vliegtuig vlieg nie,” het hy gesê. “Dis sal ŉ onvergeetlike herinnering vir my wees.” Hy het gesê hy weet uit mediaberigte dat die koning af en toe vlieg, maar het nooit kon dink hy sou een van sy passasiers wees nie. “Ek was eers ŉ bietjie besorg omdat ek weet hy vlieg net deeltyds. Maar ons het goed opgestyg en geland.” Ünsalan sê hy het ná die vlug ŉ brief aan die Nederlandse koning geskryf en hom bedank en gevra vir ŉ foto van hulle twee. “Ek het dit aan sy lyfwag gegee. Hy het laat weet hy wil nie ŉ foto laat neem nie omdat hy op ŉ vliegtuig graag as ŉ vlieënier bekend wil wees en nie as ŉ koning nie.” Nadat hulle aan die einde van die byna drie uur lange vlug vertel is wie die vlieënier was, was sommige passasiers verbaas, maar talle het gesê dis ŉ eer dat ŉ koninklike hulle veilig in Istanbul gekry het.